VEILEDER

**Verktøy for et bedre arbeidsmiljø – slik går dere frem!**

Detteverktøyet er basert på Statens arbeidsmiljøinstitutt (STAMI) sine [fem anbefalte faktorer](https://stami.no/5-rad-for-et-godt-arbeidsmiljo/) for et godt arbeidsmiljø.

Verktøyet består av fem deler. De ulike delene handler om organisering, engasjement, anerkjennelse, ledelse og forutsigbarhet. Hver del består av en kort videosnutt og en oppgave. Oppgaven skal munne ut i en prioritering av hvilke forslag dere vil jobbe videre med. (Se forklaring under)

**NB:** Verktøyet og oppgavene kan virke enkle, men er ganske omfattende. Derfor kan det være fornuftig å vurdere og fordele temaene/oppgavene på flere møter.

Vår fremgangsmåte er kun et forslag. Finn gjerne deres egen måte å gjøre dette på, dersom det er ønskelig.

› **FØR DERE STARTER PÅ OPPGAVEN**

**Introduksjon**

Verktøyet åpner med en kort forklaring på hvorfor arbeidsmiljø er viktig. Fortell deltakerne at verktøyet tar utgangspunkt i det forskningen sier er viktig for å skape et godt arbeidsmiljø. Det handler om hvordan arbeidet organiseres, planlegges og gjennomføres. Hent gjerne informasjon og inspirasjon hos Statens arbeidsmiljøinstitutt i [denne artikkelen](https://stami.no/5-rad-for-et-godt-arbeidsmiljo/) og i [denne filmen](https://youtu.be/olRPXgIP3oE).

**Gjennomgang av verktøyet / temaene**

Forklar opplegget for deltakerne og hvordan dere skal gå videre med resultatene av arbeidet.

Vi anbefaler at dere går igjennom alle delene raskt, slik at alle får et overblikk av hva dette dreier seg. Spill av alle filmene og dvele kort ved oppgavene.

**Valg av tema**Bli enige om hvilke tema dere ønsker å ta fatt på. Ofte er det flere tema som er aktuelle. Ikke gap over for mange temaer på samme samling eller møte.

**Inndeling i grupper**

Deltakerne deles inn i grupper på fire til seks personer. Det anbefales at deltakerne settes sammen i grupper som jobber tett sammen til daglig.

**› SLIK KAN DERE GJØR OPPGAVEN**

**Snurr film**

Hver del inneholder en video hentet fra hverdagen. Situasjonene tar opp mange av utfordringene som STAMI trekker frem i sin forskning. Videosnuttene er korte, men skal fungere som en inngang til oppgavene. Filmen er ment som en inspirasjon for å sette i gang tankene.

**Løs oppgaven**

Oppgaven er utformet som en ufullstendig setning. Denne setningen skal fullføres av deltakerne. Det er rom for flere forslag.

* Skrive ned den ufullstendige setningen på en tavle eller en flip-over. La også den ufullstendige setningen bli stående på skjermen.
* Del ut oppgavearkene til deltakerne
* Alle jobber individuelt i ti minutter, og skriver ned sine forslag på oppgavearket.
* Alle presenterer sine forslag.
* Deretter velger gruppen ut tre forslag de vil gå videre med. Forslagene skrives ned på Post-it lapper.

NB: Dersom dere er en liten gruppe, er det denne prioriteringen som gjelder. Dersom det er flere grupper, bør dere gå til neste punkt.

**Presentasjon og prioritering**

Hver gruppe presenterer de tre forholdene de mener det er viktig å gå videre med og begrunner kort hvorfor. Øvrige deltakere kan stille oppklarende spørsmål, men forslagene skal ikke diskuteres.

Lappene settes opp på tavla/flip-over. Når alle har presentert sine forslag, forsøker du som leder prosessen å gruppere lappene. Slå sammen likelydende forslag.

Til slutt blir dere enige om hvilke forslag dere vil gjøre noe med. Legg en plan for hvordan dere skal jobbe videre med dette. Bruk gjerne prioriteringsskjemaet som hjelp.

**NB:**

Verktøyet finnes både som et nettbasert verktøy, men også som en PowerPoint-presentasjon. Nedlastningene under starter automatisk i din nettleser. Finner du ikke filene - gå til mappen med nedlastninger på din maskin.

* [Last ned oppgaveark](http://www.idebanken.org/kloke-grep/artikler/hvordan-skape-et-bedre-arbeidsmiljo-her-er-verktoyet/_/attachment/download/30a58a70-d0be-49f4-913a-103947a72e0b%3Ae53975de222297f84e81a835d8589fc3ec4ecb07/Verkt%C3%B8y%20for%20bedre%20arbeidsmilj%C3%B8%20-%20oppgaveark.docx) (Word-fil)
* [Laste ned prioriteringsskjema](http://www.idebanken.org/kloke-grep/artikler/hvordan-skape-et-bedre-arbeidsmiljo-her-er-verktoyet/_/attachment/download/dccacfa6-8c13-4316-98c2-12143ce007d9%3Ac4a6d5a91dc1d0caed09521a4c4c05ebddfe5544/Verkt%C3%B8y%20for%20et%20godt%20arbeidsmilj%C3%B8%20-%20prioritering%20-%20MAL.docx) (Word-fil)
* [Last ned PowerPoint-presentasjon](http://www.idebanken.org/kloke-grep/artikler/hvordan-skape-et-bedre-arbeidsmiljo-her-er-verktoyet/_/attachment/download/7ad34d95-ecc3-4cd6-9a95-ea8011afc81f%3A7d804897d775f66b971bdc672e22ee5f69b0cab1/Verkt%C3%B8y%20for%20et%20bedre%20arbeidsmilj%C3%B8.pptx) (PPT-fil – NB – 150 MB)
* Gå til verktøyet på nett